เกมชักเย่อ
 *บรรยากาศการลงทุนวานนี้มีหลากเรื่อง หลายรสชาติ ผสมปนเปกับดราม่าเล็กๆ น้อยๆ ตามประสานักลงทุนที่ถนัดเล่นแบบ “เข้าทำเร็ว” เดี๊ยนถึงแอบกระซิบแฟนคลับตั้งแต่วันก่อนว่า ต้องทันเกม! พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมการเงิน ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นยังไม่มีวี่แววจะขึ้นอย่างแข็งแกร่งเจ้าค่ะ
12 ก.พ. 2561

เจาะกระดาน : โมนิก้าและทีมงาน
*บรรยากาศการลงทุนวานนี้มีหลากเรื่อง หลายรสชาติ ผสมปนเปกับดราม่าเล็กๆ น้อยๆ ตามประสานักลงทุนที่ถนัดเล่นแบบ “เข้าทำเร็ว” เดี๊ยนถึงแอบกระซิบแฟนคลับตั้งแต่วันก่อนว่า ต้องทันเกม! พวกอ่อนต่อโลกอาจไม่เข้าใจสิ่งที่เกิดขึ้น แต่คนที่เข้าใจเรื่องเกมการเงิน ย่อมเข้าใจถึงรูปแบบของการลงทุนในเที่ยวนี้อย่างถ่องแท้ เพราะหุ้นยังไม่มีวี่แววจะขึ้นอย่างแข็งแกร่งเจ้าค่ะ
*งานนี้ถึงอย่าไปหาเหตุผลที่แท้จริงที่ทำให้ “หุ้นขึ้น หุ้นลง”  เพราะสิ่งที่เกิดขึ้นในเที่ยวนี้มันเป็นเพียงแค่กระแส ยังไม่ใช่ของแท้ทั้งแท่งที่ทำให้นักเล่นใส่กันเต็มเหนี่ยว จึงเห็นรายการทุบดัชนีลงไปถึง 1,766.82 จุด ก่อนจะดันขึ้นมาปิดที่ 1,786.45 จุด ลบไป 0.21 จุด ด้วยมูลค่าการซื้อขาย 6.76 หมื่นล้านบาท “โมนิก้า” มองในมุมไหน ด้านไหน ก็เป็นเกมชักเย่อธรรมดาๆ ไม่มีอะไรที่เป็นพิเศษนะคะ
*วันนี้ถึงไม่ต้องวิเคราะห์อะไรให้ปวดกบาล เพราะสิ่งที่เดี๊ยนพยายามเชื่อมาตลอดว่า ทุกอย่างน่าจะดีขึ้น  พอเอาเข้าจริงๆ กลับไม่เป็นเช่นนั้น! อาการท้อแท้เลยบังเกิดขึ้นให้เห็นเป็นหย่อมๆ “โมนิก้า” ถึงต้องกลับไปยึดหลัก “เข้าเร็ว ออกเร็ว”  เพื่อความคล่องตัวในการลงทุน พร้อมกันนั้นก็เป็นเครื่องยืนยันว่า การพลิกแนวต้าน 1,800 จุดเป็นแนวรับที่แข็งแกร่ง ยังทำไม่สำเร็จนะจะบอกให้
*ข้อมูลเหล่านี้ทำให้ “โมนิก้า” มั่นใจขึ้นไปอีกชั้นหนึ่งว่า จุดขายยังเป็นจุดเดิม และจุดรับก็ยังเป็นจุดเดิม หากวันนี้อ่อนตัวหลุดแนวรับ 1,760 จุด ก็ให้ไปรอรับอีกทีบริเวณ 1,700 จุด ซึ่งเป็นไซเคิลที่ทุกคนรู้อยู่แล้วว่าควรต้องทำตัวอย่างไร? แต่ที่น่าเบื่อสุดคือ ความไว้เนื้อเชื่อใจที่มีต่อกองทุนตัวแสบมลายหายไปหมดสิ้น หลังเห็นพฤติกรรมสาดหุ้นออกมาเป็นระลอกนะซี
*โหดของแท้ในยามนี้ “โมนิก้า” ขอยกให้กับ TTCL หุ้นทะยานขึ้นได้ไม่ทันไร ก็มีแรงเทขายออกมาอย่างถล่มทลาย จนราคาหุ้นร่วงลงมาปิดที่ 15.20 บาท ลบไป 0.20 บาท หรือลงไป 1.30% ด้วยมูลค่าการซื้อขาย 673 ล้านบาท มันเป็นโมเมนต์ที่พอจะเข้าใจได้ในระดับหนึ่ง แต่ถ้ามองให้ลึกลงไปอีกชั้น เดี๊ยนมองว่าการเทขายเที่ยวนี้น่าจะแฝงนัยอะไรบ้างอย่างที่ต้องติดตามดูให้ดีๆ นะคะ
*ส่วนที่เลิกวงชั่วคราวแน่นอน “โมนิก้า” ขอพุ่งเป้าไปที่ SIRI มากกว่าหุ้นตัวไหนทั้งสิ้น! เพราะภาพที่แสดงออกมาในช่วง 3 เดือนเต็มๆ มันสื่อให้เห็นว่าขึ้นไม่ยาว? หุ้นถึงรูดลงจากระดับ 2.45 บาทอย่างง่ายดาย ล่าสุดหุ้นลงมายืนอยู่ที่ 2.06 บาท ลบไป 0.04 บาท หรือลงไป 1.90% ด้วยมูลค่าซื้อขาย 325 ล้านบาท สงสัยหุ้นจะอ่อนตัวลงไปตั้งหลักใต้ 2 บาทแน่ๆ..ไม่เชื่อก็ดูกันไปค่ะ
*ทางด้านน้องแอนแอ๊น ANAN ถือเป็นทีเด็ดที่หลายคนเม้าท์ถึงมาตั้งนาน แต่ในช่วง 1-2 เดือนกลับมีอาการช็อกกลางอากาศ เพราะเริ่มก้าวขาไม่ออกมากขึ้นเรื่อยๆ แถมมีอาการแทรกซ้อนให้เห็นตลอดเวลา หุ้นถึงเซถลาลงมาอย่างต่อเนื่อง ล่าสุดดิ่งลงมาทำ low ในรอบ 5 เดือน ก่อนจะปิดไปที่ระดับ 5.20 บาท ลบไป 0.20 บาท หรือลงไป 3.70% ด้วยมูลค่า 184 ล้านบาท มันเป็นเรื่องที่ต้องระมัดระวังแล้วล่ะค่ะ
*ส่วนในรายของ GPSC ยังเป็นอะไรที่น่าสนใจเสมอ หลังจากพรายกระซิบยืนยันอย่างหนักแน่นว่า ผลงานปี 2561 ไม่ธรรมดาอย่างแน่นอน ใครได้เห็นต้องร้องซี๊ด..ดดด ยาวๆ เพราะเป็นการพลิกโฉมบริษัทครั้งสำคัญ “โมนิก้า” ถึงไม่แปลกใจที่มีคนมารอดักเก็บของที่เส้นแนวรับ 25 วัน ตรงบริเวณ 82 บาทเป็นจำนวนมาก หุ้นถึงประคองปิดเสมอตัวที่ 82 บาท ด้วยมูลค่า 571 ล้านบาท ได้เป็นวันที่ 3 แล้วนะคะ
*อีกหนึ่งทีเด็ดที่ “โมนิก้า” ชอบเม้าท์ถึงเป็นประจำในเที่ยวนี้ ยังคงอยู่ที่หุ้นสุดเลิฟอย่าง EA ว่ากันว่าโครงการทุกอย่างเดินหน้าไปอย่างราบรื่น และดูเหมือนแผนงานในปี 2561 จะเป็นก้าวย่างที่สำคัญสำหรับตัวบริษัท ทุกคนเลยให้แวลูเพิ่มขึ้นเรื่อยๆ หุ้นถึงไม่รู้จักคำว่า ลงเป็นอย่างไร? เมื่อวันศุกร์ถึงเห็นหุ้นยืนปิดที่ 68 บาท บวกไป 1.50 บาท หรือขึ้นไป 2.25% ด้วยมูลค่าซื้อขาย 2.34 พันล้านบาทแบบนี้ เดี๊ยนขอบอกตามตรงว่า “สั้น หรือ ยาว..ก็ได้ทั้งนั้น” เจ้าค่ะ
*สำหรับที่ชัดเจนแจ่มแจ๋วสุดๆ “โมนิก้า” ขอพุ่งเป้าไปที่ MINT  “พื้นฐานแกร่ง สตอรี่สวย กำไรเด่น” และเพื่อไม่ให้เป็นการเสียเวลา ขอเม้าท์ถึงความพยายามยกตัวสูงขึ้นอย่างต่อเนื่อง และแก๊ปราคาที่เห็นในช่วง 3 เดือนที่ผ่านมาอยู่ในระดับ 41-45 บาท จึงมีความเป็นไปได้ที่หุ้นจะวิ่งขึ้นหากรอบบนอีกรอบ ขณะที่ราคาล่าสุดอยู่ที่ 42.50 บาท ลบไป 0.50 บาท มันน่าตามไปดูจริงๆ นะคะ
*ไหนๆ ก็จะตามไปดูกันทั้งที “โมนิก้า” ขอแนะนำให้แฟนคลับหันไปดู HANA เพื่อกระตุ้นฮอร์โมนให้สูบฉีดดีขึ้นกว่าที่เป็นอยู่อีกสักหน่อย หลังหุ้นกระชากขึ้นมาปิดที่ 43.50 บาท บวกไป 0.25 บาท  ด้วยมูลค่าการซื้อขาย 450   ล้านบาท แถมเป็นการเด้งขึ้นวันที่สอง หลังจากหุ้นรูดลงเป็นเวลา 3 เดือน จากยอดเดิมที่เคยทำไว้ที่ระดับ 52 บาท  พวกคุณๆ กล้าตามน้ำไหมล่ะค่ะ